"สมหมาย" ยืนยันไม่ลาออก
รมว.คลังยืนยันไม่ลาออกจากตำแหน่ง ลั่นนายกฯไม่เคยสั่งให้เขียนใบลาออก หลังข่าวสะพัด
22 ก.ค. 2558

รมว.คลังยืนยันไม่ลาออกจากตำแหน่ง ลั่นนายกฯไม่เคยสั่งให้เขียนใบลาออก หลังข่าวสะพัด
นายสมหมาย ภาษี รมว.คลัง ปฎิเสธข่าวลือว่าได้ยื่นใบลาออกจากตำแหน่งเพื่อเปิดทางให้ พล.อ.ประยุทธ์ จันทร์โอชา นายกรัฐมนตรี ปรับคณะรัฐมนตรีในเร็วๆนี้ 
"ผมไม่เคยเขียนหนังสือลาออก ไม่มีเวลาเขียน เพราะต้องทำงานและประชุมตลอด และนายกก็ไม่เคยสั่งให้เขียนใบลาออก" นายสมหมายกล่าว 
นายสมหมาย ยังกล่าวต่อไปว่า หากจะลาออกเป็นหวัดก็ลาออกได้ ทำไมต้องเป็นมะเร็งถึงจะลาออก  
ทั้งนี้ ในช่วงบ่ายของวันนี้ มีกระแสข่าวแพร่สะพัดว่าแหล่งข่าวจากทำเนียบรัฐบาล ระบุว่า นายสมหมาย ภาษี รมว.คลัง ได้ยื่นหนังสือลาออกจากตำแหน่งต่อนายกรัฐมนตรีแล้ว โดยระบุว่ามีปัญหาด้านสุขภาพ ป่วยเป็นโรคมะเร็ง จึงอยากมีเวลาพักผ่อนไปรักษาตัว และด้วยสุขภาพจึงไม่เอื้อให้ทำงานในคณะรัฐมนตรี (ครม.) ได้ต่อไป
นอกจากนี้ ยังมีกระแสข่าวลือว่า พล.อ.วิลาศ อรุณศรี เลขานายกรัฐมนตรี ที่ได้เตรียมยื่นใบลาออกเช่นกัน โดยระบุสั้นๆ ว่า "ทำงานไม่ไหว และรัฐมนตรีทั้งหลายเตรียมเก็บข้าวของกันแล้ว"